valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

DĖL VALSTYBINĖS TERITORIJŲ PLANAVIMO IR STATYBOS INSPEKCIJOS

PRIE APLINKOS MINISTERIJOS VIRŠININKO 2012 M. KOVO 29 D. ĮSAKYMO

NR. 1V-53 „DĖL STATYBOS IR ŪKIO SUBJEKTŲ VEIKLOS PATIKRINIMO TVARKOS APRAŠO PATVIRTINIMO“ PAKEITIMO

2021 m. rugpjūčio 10 d. Nr. 1V-107

Vilnius

1. P a k e i č i u Valstybinės teritorijų planavimo ir statybos inspekcijos prie Aplinkos ministerijos viršininko 2012 m. kovo 29 d. įsakymu Nr. 1V-53 „Dėl Statybos ir ūkio subjektų veiklos patikrinimo tvarkos aprašo patvirtinimo“ patvirtintą Statybos ir ūkio subjektų veiklos patikrinimo tvarkos aprašą ir išdėstau jį nauja redakcija (pridedama).

2. N u s t a t a u, kad šis įsakymas įsigalioja 2021 m. rugpjūčio 16 d.

Viršininkė	Eglė Kuklierienė

PATVIRTINTA

Valstybinės teritorijų planavimo ir statybos inspekcijos

prie Aplinkos ministerijos viršininko

2012 m. kovo 29 d. įsakymu Nr. 1V-53

(Valstybinės teritorijų planavimo ir statybos inspekcijos

prie Aplinkos ministerijos viršininko

2021 m. rugpjūčio 10 d. įsakymo Nr. 1V-107 redakcija)

STATYBOS ir ŪKIO SUBJEKTŲ VEIKLOS PATIKRINIMO TVARKOS APRAŠAS

I SKYRIUS

BENDROSIOS NUOSTATOS

1. Statybos ir ūkio subjektų veiklos patikrinimo tvarkos aprašas (toliau – Aprašas) nustato:

1.1. statinio (jo dalies) statybos teisėtumo, statinio projekto ar statinio ekspertizės rangovo (toliau – ekspertizės rangovas), rangovo, statinio statybos techninio prižiūrėtojo, statinio statybos vadovo (toliau – statybos dalyvis (-iai)) veiklos planinių ir neplaninių patikrinimų (toliau – patikrinimas) atlikimo Valstybinėje teritorijų planavimo ir statybos inspekcijoje prie Aplinkos ministerijos (toliau – Inspekcija) tvarką;

1.2. planinių patikrinimų sąrašų sudarymo kriterijus;

1.3. neplaninių patikrinimų atlikimo pagrindus;

1.4. nustatytų pažeidimų reikšmingumo kriterijus;

1.5. įstatymų nustatytų poveikio priemonių teisės pažeidimus padariusiems subjektams taikymo tvarką.

2. Apraše vartojamos sąvokos:

2.1. mažareikšmis teisės aktų reikalavimų pažeidimas – teisės aktų reikalavimų pažeidimas, kuriuo nepadaryta žala konkrečia teisės norma saugomoms vertybėms arba padaryta žala yra labai nedidelė ir kuris atitinka šiame Apraše numatytus kriterijus;

2.2. patikrinimo trukmė – tai laiko tarpas, kai Inspekcijos statybos valstybinės priežiūros pareigūnai (toliau – SVP pareigūnas) vykdo patikrinimą vietoje ir tiesiogiai bendrauja su tikrinamu subjektu;

2.3. reikšmingas pažeidimas – patikrinimo klausimyne, kurio rekvizitai tvirtinami Inspekcijos viršininko įsakymu, nurodytas pažeidimas pažymėtas simboliu „(!)“ (neįvykdytas reikšmingas reikalavimas), už kurį gali būti taikoma Lietuvos Respublikos administracinių nusižengimų kodekse [4.4] ar Lietuvos Respublikos statybos įstatyme (toliau – Statybos įstatymas) [4.2] numatyta administracinė atsakomybė ir (ar) dėl kurio galima reikšminga žala ar realaus pavojaus grėsmė visuomenei, kitų asmenų interesams, aplinkai ir pan.;

2.4. verslo naujokas – fizinis ar juridinis asmuo, kuris pradėjo veiklą statybos srityje ne anksčiau kaip prieš vienus metus. Laikoma, kad asmuo pradėjo veiklą statybos srityje, kai jo duomenys pirmą kartą nurodyti prašyme išduoti statybą leidžiantį dokumentą (toliau – SLD) arba pranešime apie statybos pradžią, rangovo ir pagrindinių statybos sričių vadovų pasamdymą ar paskyrimą į šias pozicijas: projektuotojo (kai jis juridinis asmuo), projekto vadovo, statinio projekto ekspertizės rangovo, statybos rangovo, statinio statybos vadovo, statinio statybos techninės priežiūros vadovo, statinio projekto vykdymo priežiūros vadovo, ir Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“ (toliau – IS „Infostatyba“) jam suteiktas verslo naujoko požymis.

3. Kitos Apraše vartojamos sąvokos apibrėžtos Lietuvos Respublikos viešojo administravimo įstatyme [4.1], Statybos įstatyme [4.2] ir kituose teisės aktuose.

II skyrius

TEISĖS AKTAI, NUORODOS

4. Aprašas parengtas pagal:

4.1. Lietuvos Respublikos viešojo administravimo įstatymą;

4.2. Lietuvos Respublikos statybos įstatymą;

4.3. Lietuvos Respublikos teritorijų planavimo ir statybos valstybinės priežiūros įstatymą;

4.4. Lietuvos Respublikos administracinių nusižengimų kodeksą;

4.5. Lietuvos Respublikos Vyriausybės 2010 m. gegužės 4 d. nutarimą Nr. 511 „Dėl institucijų atliekamų priežiūros funkcijų optimizavimo“;

4.6. statybos techninį reglamentą STR 1.04.04:2017 „Statinio projektavimas, projekto ekspertizė“, patvirtintą Lietuvos Respublikos aplinkos ministro 2016 m. lapkričio 7 d. įsakymu Nr. D1-738 „Dėl statybos techninio reglamento STR 1.04.04:2017 „Statinio projektavimas, projekto ekspertizė“ patvirtinimo“ (toliau – STR 1.04.04:2017);

4.7. statybos techninį reglamentą STR 1.06.01:2016 „Statybos darbai. Statinio statybos priežiūra“, patvirtintą Lietuvos Respublikos aplinkos ministro 2016 m. gruodžio 2 d. įsakymu Nr. D1-848 „Dėl statybos techninio reglamento STR 1.06.01:2016 „Statybos darbai. Statinio statybos priežiūra“ patvirtinimo“;

4.8. statybos techninį reglamentą STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, patvirtintą Lietuvos Respublikos aplinkos ministro 2016 m. gruodžio 12 d. įsakymu Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“ (toliau – STR 1.05.01:2017);

4.9. statybos techninį reglamentą STR 1.02.01:2017 „Statybos dalyvių atestavimo ir teisės pripažinimo tvarkos aprašas“, patvirtintą Lietuvos Respublikos aplinkos ministro 2016 m. gruodžio 12 d. įsakymu Nr. D1-880 „Dėl statybos techninio reglamento STR 1.02.01:2017 „Statybos dalyvių atestavimo ir teisės pripažinimo tvarkos aprašas“ patvirtinimo“;

4.10. statybos techninį reglamentą STR 1.03.01:2016 „Statybiniai tyrimai. Statinio avarija“, patvirtintą Lietuvos Respublikos aplinkos ministro 2016 m. lapkričio 11 d. įsakymu Nr. D1-748 „Dėl statybos techninio reglamento STR 1.03.01:2016 „Statybiniai tyrimai. Statinio avarija“ patvirtinimo“ (toliau – STR 1.03.01:2016);

4.11. Valstybinės teritorijų planavimo ir statybos inspekcijos prie Aplinkos ministerijos reidų organizavimo ir atlikimo tvarkos aprašą, patvirtintą Inspekcijos viršininko 2019 m. rugsėjo 5 d. įsakymu Nr. 1V-153 „Dėl Valstybinės teritorijų planavimo ir statybos inspekcijos prie Aplinkos ministerijos reidų organizavimo ir atlikimo tvarkos aprašo patvirtinimo“;

4.12. Asmenų prašymų, skundų nagrinėjimo ir asmenų aptarnavimo Valstybinėje teritorijų planavimo ir statybos inspekcijoje prie Aplinkos ministerijos taisykles, patvirtintas Inspekcijos viršininko 2014 m. sausio 8 d. įsakymu Nr. 1V-5 „Dėl Asmenų prašymų, skundų nagrinėjimo ir asmenų aptarnavimo Valstybinėje teritorijų planavimo ir statybos inspekcijoje prie Aplinkos ministerijos taisyklių patvirtinimo“ (toliau – Taisyklės);

4.13. Valstybinės teritorijų planavimo ir statybos inspekcijoje prie Aplinkos ministerijos elgesio kodeksą, patvirtintą Inspekcijos viršininko 2020 m. balandžio 8 d. įsakymu Nr. 1V-55 „Dėl Valstybinės teritorijų planavimo ir statybos inspekcijos prie Aplinkos ministerijos elgesio kodekso ir dėl Valstybinės teritorijų planavimo ir statybos Inspekcijos prie Aplinkos ministerijos antikorupcinės aplinkos vadovo patvirtinimo“ (toliau – Inspekcijos elgesio kodeksas);

4.14. Asmenų konsultavimo Valstybinėje teritorijų planavimo ir statybos inspekcijoje prie Aplinkos ministerijos taisykles, patvirtintas Inspekcijos viršininko 2011 m. lapkričio 10 d. įsakymu Nr. 1V-194 „Dėl Asmenų konsultavimo Valstybinėje teritorijų planavimo ir statybos inspekcijoje prie Aplinkos ministerijos taisyklių patvirtinimo“;

4.15. Valstybinės teritorijų planavimo ir statybos inspekcijos prie Aplinkos ministerijos pasitikėjimo linijos nuostatus, patvirtintus Inspekcijos viršininko 2017 m. rugpjūčio 29 d. įsakymu Nr. 1V-105 „Dėl Valstybinės teritorijų planavimo ir statybos inspekcijos prie Aplinkos ministerijos pasitikėjimo linijos nuostatų patvirtinimo“ (toliau – Pasitikėjimo linijos nuostatai);

4.16. Inspekcijos viršininko 2018 m. vasario 20 d. įsakymą Nr. 1V-11 „Dėl administracinių nusižengimų bylų Valstybinėje teritorijų planavimo ir statybos inspekcijoje prie Aplinkos ministerijos nagrinėjimo“;

4.17. Valstybinės teritorijų planavimo ir statybos inspekcijos prie Aplinkos ministerijos kontroliuojamų objektų rizikingumo vertinimo ir atrankos modelio aprašą, patvirtintą Inspekcijos viršininko 2014 m. lapkričio 11 d. įsakymu Nr. 1V-170 „Dėl Valstybinės teritorijų planavimo ir statybos inspekcijos prie Aplinkos ministerijos kontroliuojamų objektų rizikingumo vertinimo ir atrankos modelio aprašo patvirtinimo“ (toliau – Kontroliuojamų objektų rizikingumo vertinimo ir atrankos modelio aprašas).

III SKYRIUS

BENDRIEJI REIKALAVIMAI PATIKRINIMŲ ATLIKIMUI

5. Inspekcijos atliekamų patikrinimų tikslas – siekiant išvengti galimos reikšmingos žalos ar realaus pavojaus grėsmės valstybei, visuomenei, kitų asmenų interesams ir aplinkai, t. y. teisės aktų saugomiems gėriams, įvertinti statybos dalyvių veiklą ir suteikti jiems metodinę pagalbą.

6. Patikrinimai atliekami vadovaujantis Viešojo administravimo įstatymo [4.1] nustatytais ūkio subjektų veiklos priežiūros principais, Statybos įstatymo [4.2], Teritorijų planavimo ir statybos valstybinės priežiūros įstatymo [4.3], šio Aprašo ir kitų teisės aktų, reglamentuojančių ūkio subjektų ir statybos priežiūrą ir kontrolę, nustatyta tvarka pagal Inspekcijai suteiktus įgaliojimus.

7. Inspekcija teisės aktų nustatyta tvarka atlieka planinius ir neplaninius statybos ir ūkio subjektų patikrinimus.

8. Patikrinimus atlieka Inspekcijos SVP pareigūnai pagal jiems teisės aktais ir Inspekcijos viršininko sprendimais priskirtą kompetenciją.

9. Vykdydamas patikrinimą SVP pareigūnas privalo elgtis nepriekaištingai, būti nepaperkamas, nepriimti dovanų, pinigų ar paslaugų, išskirtinių lengvatų ir nuolaidų iš asmenų ar organizacijų, vengti elgesio, kuris gali būti suprastas kaip reikalavimas duoti neteisėtą atlygį, esant pagrindui, nusišalinti, taip pat vadovautis kitomis Inspekcijos elgesio kodekso [4.13] ir kitų teisės aktų nuostatomis.

10. Atlikdamas patikrinimą SVP pareigūnas privalo:

10.1. dėvėti uniformą, atvykęs parodyti tarnybinį pažymėjimą ir mandagiai prisistatyti;

10.2. tikrinamo subjekto atstovui paaiškinti patikrinimo atlikimo tvarką, aptarti patikrinimo planą, suderinti su juo dokumentų pateikimo ir kitų statybos dalyvių, liudytojų ar kitų suinteresuotų asmenų iškvietimo (jeigu to reikės) laiką ir vietą, supažindinti tikrinamo subjekto vadovą ar jo įgaliotą atstovą su poveikio priemonių už nustatytus pažeidimus taikymo tvarka;

10.3 informuoti, kad tikrinamas subjektas patikrinimo metu turi teisę prašyti suteikti konsultaciją, apie tai pažymėdamas klausimyne.

11. Informavimo apie patikrinimus (planinius ir neplaninius) tvarka:

11.1. į patikrinimą kviečiami tikrinami asmenys, kiti statybos dalyviai (išskyrus teisės aktuose nurodytas išimtis, kai jų galima iš anksto neinformuoti), dalyvauti patikrinimuose pagal bendradarbiavimo susitarimus ar galiojančius teisės aktus gali būti kviečiami kitų suinteresuotų viešojo administravimo subjektų atstovai, statybos dalyviai, liudytojai ir kiti suinteresuoti asmenys;

11.2. apie numatomą patikrinimą asmenys informuojami atskiru raštu (naudojamas Inspekcijos viršininko patvirtintos formos kvietimas) ar elektroniniu paštu (nerengiant rašto) likus ne mažiau kaip 5 darbo dienoms (planinio patikrinimo atveju informacija pateikiama ne mažiau kaip prieš 10 darbo dienų) iki patikrinimo, išskyrus teisės aktų nustatytus atvejus, kai apie patikrinimą nėra privaloma informuoti ar numatomi kitokie informavimo terminai ar būdai;

11.3. tais atvejais, kai informacija apie patikrinimą siunčiama elektroniniu paštu (nerengiant atskiro rašto), ją išsiuntęs Inspekcijos darbuotojas el. laišką nedelsiant privalo persiųsti info@vtpsi.lt registruoti Inspekcijos dokumentų valdymo informacinėje sistemoje „Avilys“ (toliau – „Avilys“), kurį užregistravus, jis perduodamas rezoliucijai įrašyti tiesioginiam darbuotojo, siuntusio pranešimą, vadovui;

11.4. SVP pareigūnas gali sutarti su patikrinime dalyvaujančiais asmenimis dėl trumpesnių informavimo terminų (jei iš dalyvių gauna raštiškus sutikimus, kuriuos turi registruoti „Avilyje“);

11.5. informuojant apie patikrinimus, visais atvejais užtikrinama asmens duomenų apsauga, t. y. pranešimai apie patikrinimus visiems asmenims (išskyrus viešojo administravimo subjektus) siunčiami atskirai, neteikiama informacija, kurios asmenys neturi teisės gauti;

11.6. tais atvejais, kai iškyla poreikis atlikti papildomus patikrinimo veiksmus (patikslinti statinio matmenis ar pan.), apie patikrinimą informuojama šio punkto nustatyta tvarka;

11.7. kiti informavimo apie patikrinimus ypatumai nustatyti Aprašo 32 ir 41 punktuose.

12. Patikrinimai atliekami surašant patikrinimo aktus (kontrolinius klausimynus), kurių rekvizitai patvirtinti Inspekcijos viršininko įsakymu ir paskelbti Inspekcijos išorinėje interneto svetainėje ir Teisės aktų registre (toliau – klausimynas, klausimynai), išskyrus Aprašo 43 punkte nurodytas išimtis, kai surašomi patikrinimo aktai.

13. SVP pareigūnas iki numatyto patikrinimo pradžios, prieš surašant patikrinimo dokumentus, privalo:

13.1. iš VĮ „Statybos produkcijos sertifikavimo centras“ Statybos specialistų kvalifikacijos atestatų ir teisės pripažinimo dokumentų bei Statybos veiklos įmonių kvalifikacijos atestatų ir teisės pripažinimo dokumentų registrų atsisiųsti duomenis apie statybos dalyviams privalomus dokumentus, leidžiančius užsiimti tam tikra veikla, ir juos palyginti su Inspekcijai pateiktame pranešime apie rangovo ir kiekvieno pagrindinių statybos sričių vadovo pasamdymą nurodytais duomenimis;

13.2. prisijungus prie valstybės įmonės Registrų centro Nekilnojamojo turto registro (toliau – NTR) paskyros gauti ir išnagrinėti išrašą apie žemės sklypą ir šiame registre įregistruotus jame esančius nekilnojamuosius daiktus ir daiktines teises į juos, taip pat apie žemės sklypo ir specialiąsias nekilnojamųjų daiktų naudojimo sąlygas;

13.3. naudodamasis IS „Infostatyba“, Teritorijų planavimo dokumentų registru, Kultūros vertybių registru, Lietuvos Respublikos saugomų teritorijų valstybės kadastru, Lietuvos Respublikos miškų valstybės kadastru, Lietuvos Respublikos upių, ežerų ir tvenkinių valstybės registru, Lietuvos erdvinės informacijos portalu Geoportal.lt, REGIA (regionų geoinformacinės aplinkos paslauga), tiesiogiai iš SLD išdavusio viešojo administravimo subjekto, jeigu buvo pateiktas privalomasis nurodymas pateikti informaciją, gavęs reikiamos informacijos, išnagrinėti:

13.3.1. SLD kopiją, patvirtintą teisės aktų nustatyta tvarka (jeigu nėra galimybės gauti iš IS „Infostatyba“), arba originalą;

13.3.2. statinio projekto, jo laidos kopiją, patvirtintą teisės aktų nustatyta tvarka (jeigu nėra galimybės gauti iš IS „Infostatyba“), arba kompiuterinėje laikmenoje pateiktą statinio projektą, jo laidą;

13.3.3. teritorijos, kurioje vykdoma statyba, planavimo dokumentą (-us);

13.3.4. kitą patikrinimui reikalingą informaciją ar teisės aktuose nurodytus privalomus patikrinti duomenis;

13.4. jeigu planuojamame tikrinti objekte pildomas elektroninis statybos darbų žurnalas, kreiptis į Inspekcijos įgaliotą asmenį, turintį elektroninio žurnalo administratoriaus teises, dėl teisės jungtis prie elektroninio žurnalo suteikimo.

14. Kai statybos darbams neprivaloma parengti statybos projekto, SVP pareigūnas patikrinimo metu pareikalauja statytojo pateikti rašytinius sutikimus (susitarimus), nurodytus STR 1.05.01:2017 [4.8] ir Statybos įstatymo [4.2] 14 straipsnyje. Juos reikalaujama pateikti ir tais atvejais, jei statinio projekte sutikimai (susitarimai) nepateikti.

15. SVP pareigūnas, atlikęs patikrinimą, įvertina tikrinamų duomenų atitiktį klausimyno skiltyje „Tikrinami duomenys“ pateiktiems reikalavimams, užpildo klausimyno lentelės skiltį „Nustatytas patikrinimo faktas“ (reikšmingi reikalavimai klausimyne pažymėti simboliu „(!)“) ir įrašo patikrinimo išvadą.

16. Klausimynas pildomas atsižvelgus į statinio statybos stadiją (atliktų statybos darbų mastą), apžiūrėjus statomą statinį (konstrukcijų išdėstymą, laikančiųjų konstrukcijų atrėmimo mazgus, atitvarų konstrukcijas, šilumos, garso bei drėgmės izoliacijai naudojamų statybos produktų ženklinimą, pastebimus neatitikimus reikalavimams ir pan.). Jeigu patikrinimo metu, įvertinus atliktų darbų mastą, nėra objektyvios galimybės patikrinti kai kurių statybos proceso aspektų, jie klausimyne (eilutėje, kur nurodytas klausimas dėl aspekto) pažymimi kaip „netikrinta“. Jei tam tikri klausimyne nustatyti reikalavimai tikrinamam objektui netaikytini, jie žymimi kaip „neaktualūs“.

17. Patikrinimo dokumentų registravimas:

17.1. užpildytą klausimyną SVP pareigūnas ne vėliau kaip per 10 darbo dienų nuo klausimyne nurodytos patikrinimo pradžios užregistruoja IS „Infostatyba“ Inspekcijos viršininko nustatyta tvarka;

17.2. faktinių duomenų patikrinimo vietoje aktas registruojamas Aprašo 44 punkte nustatyta tvarka.

18. Atliekant verslo naujokų planinius patikrinimus, prioritetas teikiamas konsultavimui ir metodinės pagalbos teikimui šių subjektų veiklos klausimais, išskyrus šiame Apraše ir teisės aktuose nurodytas išimtis.

19. Informavimas apie patikrinimų rezultatus:

19.1. neplaninio patikrinimo metu SVP pareigūno surašytas klausimynas ar Aprašo 43 punkte nurodytas aktas tikrintam subjektui susipažinti pateikiamas tik tuo atveju, kai subjektas to prašo raštu;

19.2. SVP pareigūno surašytas planinio patikrinimo klausimynas tikrintam subjektui elektroniniu paštu pateikiamas susipažinti ne vėliau kaip per 5 darbo dienas nuo jo užregistravimo dienos (kai elektroninis paštas nėra žinomas, klausimyno nuorašas išsiunčiamas paštu);

19.3. apie patikrinimo rezultatus ir priimtus sprendimus skundą, pranešimą ar kitą kreipimąsi, kurio pagrindu atliktas patikrinimas, pateikę subjektai teisės aktų nustatyta tvarka informuojami raštu, patikrinimo metu SVP pareigūno surašytas klausimynas ar Aprašo 43 punkte nurodytas aktas šiam asmeniui susipažinti pateikiamas tik tuo atveju, kai jis to prašo raštu;

19.4. šiame punkte nustatyta tvarka SVP pareigūno surašytas klausimynas ar Aprašo 43 punkte nurodytas aktas asmenims teikiami nuasmeninus statytojo, statinio, žemės sklypo ar jo dalies, kurioje vykdomi statybos darbai, savininko, valdytojo, naudotojo ar kito tikrinamo asmens vardą, pavardę, kontaktinius ir kitus asmens duomenis ir nepridedant Faktinių duomenų patikrinime dalyvavusių asmenų sąrašo, išskyrus atvejus, kai šie duomenys yra asmenų, kuriems teikiami dokumentai, taip pat kai jie asmenims yra akivaizdžiai žinomi arba kai asmenys, prašantys duomenų, įrodo jų gavimo teisinį pagrindą ir konkretų teisėtą gavimo tikslą;

19.5. asmeniui kreipiantis į Inspekciją dėl patikrinimo metu SVP pareigūno surašyto klausimyno ar Aprašo 43 punkte nurodyto akto pateikimo susipažinimui, prašyme turi būti pateikta asmenį identifikuojanti informacija, kaip tai numatyta Taisyklių [4.12] 8 punkte;

19.6. kitiems subjektams duomenys apie patikrinimus ir jų rezultatus teikiami teisės aktų nustatytais atvejais ir tvarka.

20. Patikrinimo metu nustačius pažeidimų, imamasi šiame Apraše ir kituose teisės aktuose nurodytų veiksmų dėl jų šalinimo, administracinės, tarnybinės, drausminės ar kitos atsakomybės taikymo, kompetentingų asmenų informavimo ir kt.

IV skyrius

Planiniai patikrinimai

PIRMASIS SKIRSNIS

PATIKRINIMų PLANŲ SUDARYMAs

21. Patikrinimų planai sudarymas:

21.1. planai sudaromi naudojantis Inspekcijos rizikos valdymo informacine sistema (toliau – RVIS) pagal Aprašo 22 punkte nurodytus atrankos kriterijus;

21.2. sudarant planus, vadovaujamasi Kontroliuojamų objektų rizikingumo vertinimo ir atrankos modelio aprašu [4.17];

21.3. jei nėra techninės galimybės patikrinimų planus sudaryti naudojantis RVIS, šie sąrašai sudaromi pagal Aprašo 22 punkte nurodytus kriterijus.

22. Veiklos gerinimo skyrius kiekvienų metų pradžioje (ne vėliau kaip iki vasario 20 d.) organizuoja Inspekcijos RVIS Statybos rūšių ir paskirčių rizikingumo klasifikatorių peržiūrą ir, esant poreikiui, atnaujinimą, atsižvelgdamas į Inspekcijos metų veiklos prioritetus. Atnaujinti klasifikatoriai tvirtinami Inspekcijos viršininko įsakymu. Patikrinimų planai sudaromi remiantis šiais atrankos kriterijais:

22.1. statybos dalyvių (išskyrus nurodytus Aprašo 22.2 papunktyje):

22.1.1. kurių veikla vykdoma statant ar rekonstruojant neypatinguosius, ypatinguosius statinius;

22.1.2. kurių veikla vykdoma statant ar rekonstruojant statinius saugomose ir kultūros paveldo objektų teritorijose ar kultūros paveldo vietovėse;

22.1.3. dėl kurių veiklos per pastaruosius 2 metus buvo nustatyta teisės aktų pažeidimų;

22.1.4. dėl kurių kaltės įvyko statinio, kuriame veiklą vykdo (-ė) statybos dalyviai, avarija;

22.1.5. kurių veikla vykdoma statant ar rekonstruojant neypatinguosius ir ypatinguosius statinius skirtingų savivaldybių teritorijose (kriterijus taikomas statybos vadovui ir statinio statybos techninės priežiūros vadovui).

Jeigu statybos dalyvis veiklą vykdo ne vienoje statybvietėje, jo veiklą rekomenduojama patikrinti bent dviejose skirtingose statybvietėse;

22.2. ekspertizės rangovų:

22.2.1. kurie atlieka statinių, statomų ar rekonstruojamų saugomose ir kultūros paveldo objektų teritorijose, kultūros paveldo vietovėse, ekspertizes ir tokių statinių projektų ekspertizes;

22.2.2. kurie atlieka daugiabučių gyvenamųjų namų projektų ir tokių pastatų ekspertizes;

22.2.3. kurių projekto ekspertizės ar statinio (jo dalies) ekspertizės išvada teigiama, tačiau įvyko statomo ar naudojamo statinio avarija ar yra nustatyta jos grėsmė;

22.3. statybos objektų:

22.3.1. jeigu jie yra statomi ar rekonstruojami ypatingieji statiniai;

22.3.2. jeigu jie yra atnaujinami (modernizuojami) ypatingieji ir neypatingieji statiniai;

22.3.3. jeigu jie yra statiniai, statomi ar rekonstruojami saugomose ir kultūros paveldo objektų teritorijose ar kultūros paveldo vietovėse;

22.3.4. jeigu statiniuose veiklą vykdantys statybos dalyviai atitinka Aprašo 22.1.3–22.1.5 papunkčiuose nurodytus kriterijus.

23. Patikrinimų planai rengiami atsižvelgiant į:

23.1. RVIS duomenis;

23.2. Inspekcijos žmogiškuosius ir materialiuosius išteklius statybos valstybinei priežiūrai vykdyti;

23.3. patikrinimus atliekančių Inspekcijos administracijos padalinių darbo planus.

24. Patikrinimų planų projektus RVIS parengia Inspekcijos Veiklos gerinimo skyrius pagal Aprašo 1, 2 ir 3 prieduose pateiktas lenteles.

25. Inspekcijos Veiklos gerinimo skyrius:

25.1. naudodamasis RVIS sudaro rizikingų statybą leidžiančių dokumentų, statybos rangovų, statinio statybos vadovų ir statinio statybos techninių prižiūrėtojų, ekspertizės rangovų ir, esant poreikiui, naujai statomų, rekonstruojamų, ypatingųjų ir neypatingųjų statinių (toliau – kontroliuojami objektai) sąrašus;

25.2. naudodamasis RVIS atlieka kontroliuojamų objektų atranką ir parenka rizikos valdymo priemones (pavyzdžiui, planinis patikrinimas, konsultacijos teikimas ir kt.);

25.3. sudaro atrinktų objektų patikrinimų planų projektus. Į patikrinimų planus pirmiausia įtraukiami daugiausia balų surinkę didelio (raudonas rėžis) rizikingumo objektai, tada vidutinio rizikingumo (geltonas rėžis) ir mažo rizikingumo (žalias rėžis). Tuo atveju, jei keli objektai surenka vienodą balų skaičių, į planus įrašomi pagal sistemoje išdėstytą eiliškumą;

25.4. su Rytų, Vidurio ir Vakarų Lietuvos statybos valstybinės priežiūros departamentų (toliau – teritoriniai padaliniai) direktoriais suderintus patikrinimų planus teikia Inspekcijos viršininkui tvirtinti įsakymu.

26. Konkretūs tikrintinų objektų ir subjektų patikrinimų planai kiekvienam metų ketvirčiui parengiami vadovaujantis patvirtintais einamųjų metų teritorinių padalinių darbo planais ne vėliau kaip per 15 darbo dienų nuo ketvirčio pradžios.

27. Patikrinimų planas gali būti keičiamas tik tuo atveju, kai yra motyvuotas Inspekcijos administracijos padalinio, kuriam pavesta atlikti patikrinimą, vadovo ar jo įgalioto asmens prašymas dėl patikrinimų plano pakeitimo ir Inspekcijos viršininkas jam pritarė.

28. Veiklos gerinimo skyrius patvirtintus patikrinimų planus ir (ar) jų pakeitimus ne vėliau kaip per 3 darbo dienas nuo jų patvirtinimo dienos paskelbia išorinėje Inspekcijos interneto svetainėje. Pasibaigus kalendoriniams metams, praėjusių metų patikrinimų planų skelbimas nutraukiamas. Prieš skelbiant patikrinimo planus išorinėje Inspekcijos interneto svetainėje, juose nuasmeninami statytojų (užsakovų) fizinių asmenų duomenys.

ANTRASIS SKIRSNIS

PLANINIŲ PATIKRINIMŲ VYKDYMAS

29. Planiniai patikrinimai atliekami vadovaujantis patikrinimų planais ir Inspekcijos teritorinių padalinių metiniais darbo planais.

30. Planinių patikrinimų pagrindiniai tikslai yra nustatyti, ar:

30.1. statinio (jo dalies) statyba vykdoma teisėtai;

30.2. statybos dalyvis (-iai) atitinka jam (jiems) keliamus reikalavimus ir jo (jų) veikla atitinka Statybos įstatymo [4.2] ir kitų teisės aktų nuostatas;

30.3. ekspertizės rangovas atitinka jam keliamus reikalavimus ir jis statinio projekto ekspertizę ar statinio ekspertizę atliko vadovaudamasis STR 1.04.04:2017 [4.6] nuostatomis.

31. Planiniai patikrinimai atliekami tikrinant visus Aprašo 12 punkte nurodytuose klausimynuose išvardytus aspektus, atliekant Aprašo III skyriuje numatytus veiksmus.

32. Statybos dalyvio informavimas apie planinį patikrinimą (šis tvarka taikoma kartu su Aprašo 11 punktu):

32.1. likus ne mažiau kaip 10 darbo dienų iki planinio patikrinimo dienos SVP pareigūnas privalo išsiųsti tikrinamam subjektui pranešimą apie numatomą patikrinimą, nurodant patikrinimo pagrindą, laiką ir orientacinę trukmę, klausimyno, pagal kurį bus atliekamas patikrinimas, patvirtinimo datą ir paskelbimo šaltinį, patikrinimo atlikimo vietą (statybvietę ar subjekto būstinę);

32.2. prie pranešimo tikrinam subjektui SVP pareigūnas taip pat turi pridėti privalomąjį nurodymą, kuriame nurodyta pareiga suteikti Inspekcijai prieigą prie elektroninio statybos darbų žurnalo (kai pildomas šis žurnalas) bei dokumentų, susijusių su vykdoma statyba, kuriuos tikrinamas subjektas turės pateikti atvykusiam SVP pareigūnui (jei šių dokumentų ar atskirų duomenų SVP pareigūnas negali gauti iš atitinkamų duomenų bazių ar kitų viešojo administravimo subjektų), sąrašą.

33. Planinis patikrinimas pradedamas pranešime nurodytu laiku ar kitu su tikrinamu subjekto suderintu laiku (pagal tikrinamo asmens motyvuotą prašymą, kuris turi būti registruojamas „Avilyje“). Patikrinimo trukmė, reikalinga būtinai informacijai apie tikrinamo subjekto veiklą surinkti ir (ar) statinio (-ių) apžiūrai atlikti, negali viršyti Aprašo 17 punkte nustatyto termino. Parengiamiesiems patikrinimo darbams ar po patikrinimo dokumentams tvarkyti darbo vietoje skirtas laikas į patikrinimo trukmę neįtraukiamas.

34. Planinio patikrinimo rezultatai, išvados ir informacija apie siūlomas poveikio priemones už nustatytus pažeidimus ir patikrinimo metu suteiktą konsultaciją įforminami Aprašo 12 punkte nustatyta tvarka.

35. Nustačius, kad neįvykdytas bent vienas klausimyne nurodytas reikalavimas, patikrinimo išvadoje rašoma, kad statybos dalyvio veikla vykdoma pažeidžiant teisės aktų reikalavimus. Prie klausimyno pridedamos nuotraukos, tikrinamo subjekto, kitų suinteresuotų asmenų paaiškinimai ir liudytojų parodymai, jeigu jie pateikiami raštu.

36. Patikrinimas naudojant klausimyną neužkerta kelio SVP pareigūnui reaguoti į išskirtinius atvejus, kai į klausimyną neįrašyto teisės aktų reikalavimo pažeidimas kelia reikšmingą žalos ar realaus pavojaus grėsmę visuomenei, kitų žmonių interesams, aplinkai ir pan. Tokiu atveju pažeidimai fiksuojami klausimyno eilutėje „Nustatyti kiti, klausimyne nenurodyti, reikšmingi pažeidimai“.

37. Ekspertizės rangovo veiklos patikrinimo metu atrenkami ne mažiau kaip 3 (trys) to paties ekspertizės rangovo statinio projekto ekspertizių aktai ar statinio ekspertizių aktai. Atrenkant aktus, pirmenybė teikiama Aprašo 22.2 papunktyje nurodytiems projekto ar statinio ekspertizės aktams.

38. Atliekant ekspertizės rangovo veiklos patikrinimą, įvertinama, ar ekspertizės rangovo veikla atitinka Statybos įstatymo [4.2] ir kitų teisės aktų nuostatas, ar statinio projekto ekspertizė (statinio ekspertizė) atlikta vadovaujantis STR 1.04.04:2017 [4.6] nuostatomis.

V skyrius

NEPLANINIAI PATIKRINIMAI

39. Neplaninis patikrinimas atliekamas Inspekcijos vadovybės ar Inspekcijos administracijos padalinio vadovo sprendimu (pavedimu, įsakymu, potvarkiu, pagal skirtą užduotį, rezoliuciją ir pan.):

39.1. gavus kito kompetentingo viešojo administravimo subjekto rašytinį kreipimąsi ar pavedimą atlikti patikrinimą;

39.2. gavus skundą ar kilus pagrįstų įtarimų dėl statybos dalyvio veiksmų ar neveikimo (pavyzdžiui, publikuota tam tikra informacija žiniasklaidoje), kuri gali prieštarauti teisės aktams ar neatitinka teisės aktų reikalavimų, kai įvertinus turimą informaciją kyla įtarimų, kad ūkio subjekto veikla gali kelti grėsmę teisės normų saugomoms vertybėms (gavus informacijos apie gresiančią statinio avariją, patikrinimas atliekamas nedelsiant, bet ne vėliau kaip per 1 darbo dieną nuo informacijos gavimo dienos);

39.3. siekiant išsiaiškinti, ar pašalinti ankstesnio patikrinimo metu nustatyti teisės aktų reikalavimų pažeidimai ir įgyvendinti priimti sprendimai;

39.4. Vidaus tyrimų skyriaus pareigūnams vykdant jiems priskirtas vidaus kontrolės funkcijas;

39.5. jeigu neplaninio patikrinimo atlikimo pagrindą nustato kiti teisės aktai.

40. Aprašo 39 punkte išvardinta informacija (skundai, pranešimai, informacija ir kt.) nagrinėjami vadovaujantis Aprašo III skyriuje nurodytais teisės aktais ir atliejant jame nurodytus veiksmus. Jei nagrinėjant šiuos kreipimusis privaloma atlikti patikrinimą vietoje, jis atliekamas pagal Aprašą, pildant Aprašo 12 punkte nurodytus klausimynus, išskyrus Aprašo 43 punkte nurodytus atvejus, kai leidžiama pildyti faktinių duomenų patikrinimo vietoje aktą.

41. Statybos dalyvio informavimas apie numatomą vykdyti neplaninį patikrinimą:

41.1. dalyvis apie patikrinimą informuojamas Aprašo 11 punkte nustatyta tvarka;

41.2. kai dėl delsimo išsiaiškinti pažeidimus ir imtis priemonių jiems pašalinti galima reikšminga žala ar realus pavojus visuomenei, kitų asmenų interesams, statybos dalyvis iš anksto apie neplaninį patikrinimą neinformuojamas;

41.3. pranešime apie patikrinimą (kai jis siunčiamas) tikrinamam subjektui nurodoma: patikrinimo pagrindas, laikas ir orientacinė trukmė, patikrinimo atlikimo vieta (statybvietė ar subjekto būstinė);

41.4. prie pranešimo apie patikrinimą (kai jis siunčiamas) SVP pareigūnas taip pat turi pridėti privalomąjį nurodymą, kuriame nurodyta pareiga suteikti Inspekcijai prieigą prie elektroninio statybos darbų žurnalo (kai pildomas šis žurnalas), dokumentų, susijusių su vykdoma statyba, kuriuos tikrinamas subjektas turės pateikti atvykusiam SVP pareigūnui (jei šių dokumentų ar atskirų duomenų SVP pareigūnas negali gauti iš atitinkamų duomenų bazių ar kitų viešojo administravimo subjektų), sąrašą, taip pat Aprašo 39 punkte nurodyto sprendimo kopiją ar nuorašą (jei atskiro dokumento, kuriame nurodytas sprendimas, nėra, pateikiamas „Avilio“ išrašas, kuriame atsispindi sprendimas atlikti neplaninį patikrinimą);

41.5. tais atvejais, kai tikrinamas statybos dalyvis apie numatomą neplaninį patikrinimą iš anksto neinformuojamas, SVP pareigūnas, prieš pradėdamas neplaninį patikrinimą, patikrinimo vietoje pateikia jam Aprašo 39 punkte nurodyto sprendimo kopiją ar nuorašą (jei atskiro dokumento, kuriame nurodytas sprendimas, nėra, pateikiamas „Avilio“ išrašas, kuriame atsispindi sprendimas atlikti neplaninį patikrinimą).

42. Nagrinėdamas skundą ar kitą kreipimąsi, SVP pareigūnas turi įvertinti ir kitus jame nurodytus galimai padarytus pažeidimus, jei jie neįtraukti į klausimyną, ir šio Aprašo nustatyta tvarka užfiksuoti juos klausimyno skiltyje „Kiti teisės aktų pažeidimai“ ar Aprašo 43 nurodyto akto skiltyje „Kiti reikšmingi patikrinimo metu nustatyti duomenys“.

VI SKYRIUS

FAKTINIŲ DUOMENŲ PATIKRINIMO VIETOJE AKTO SURAŠYMAS

43. Atliekant patikrinimą faktinių duomenų patikrinimo vietoje aktas (toliau – FDPV aktas) (nenaudojant klausimyno) gali būti surašomas tik šiais atvejais:

43.1. kai patikrinimas atliekamas konsultavimo tikslais;

43.2. kai patikrinimas atliekamas reido metu;

43.3. kai atliekamas neplaninis patikrinimas, išskyrus atvejus, kai tikrinami naujo ypatingojo ar neypatingojo statinio statybos ar rekonstrukcijos darbai (tokiu atveju pildomas klausimynas);

43.4. kai tai tiesiogiai numato teisės aktai;

43.5. kitais atvejais, kai reikia užpildyti patikrinimo aktą, o teisės aktai nenumato galimybės pildyti klausimyną.

44. FDPV aktas pradedamas pildyti patikrinimo metu, jame nurodomas faktinių duomenų patikrinime dalyvavusių asmenų sąrašas (FDPV akto priedas). SVP pareigūnas FDPV aktą baigia pildyti ir užregistruoja „Avilyje“ ne vėliau kaip per 3 darbo dienas po patikrinimo atlikimo.

45. FDPV akte nurodomi aktualūs duomenys, nurodyti jo formoje (Aprašo 4 priedas).

VII skyrius

PAŽEIDIMŲ ŠALINIMO TVARKA IR PREVENCIJA

PIRMASIS SKIRSNIS

NUSTATYTŲ MAŽAREIKŠMIŲ PAŽEIDIMŲ ŠALINIMO TVARKA IR POVEIKIO PRIEMONIŲ TAIKYMAS

46. Teisės aktų reikalavimų pažeidimas gali būti priskiriamas prie mažareikšmių vadovaujantis šiuo Aprašu, jeigu jis atitinka visus šiuos kriterijus:

46.1. pažeidimu nepadaryta žala aplinkai, kitai teisės normomis saugomai vertybei arba padaryta žala yra labai nedidelė ir gali būti pašalinta per patikrinimo laiką (t. y. smulkus procedūrinis pažeidimas, techninė klaida, smulkus neatitikimas);

46.2. pažeidimas, už kurį pagal teisės aktus galima netaikyti administracinės atsakomybės dėl jo mažareikšmiškumo, kaip tai numato Administracinių nusižengimų kodeksas [4.4];

46.3. pažeidimas nesusijęs su viešojo intereso pažeidimais;

46.4. pažeidimas nukentėjusios šalies teisėms ir teisėtiems interesams neturi didelės reikšmės;

46.5. pažeidimas nėra trunkamasis arba, nors ir yra trunkamasis, tačiau atitinka kitus šio punkto mažareikšmiškumo kriterijus. Jei dėl trunkamojo pažeidimo gautas daugiau nei vienas pagrįstas skundas ar pareiškimas per einamuosius metus, tokio pažeidimo negalima laikyti mažareikšmiu.

Už mažareikšmius teisės aktų reikalavimų pažeidimus (nustačius, kad jie atitinka visus šio punkto kriterijus), įvertinus visas su pažeidimais susijusias aplinkybes, administracinė atsakomybė dėl mažareikšmiškumo gali būti netaikoma tik tuomet, kai tai atitinka Administracinių nusižengimų kodeksą [4.4].

47. Nustačius teisės aktų reikalavimų nesilaikymo faktą, kuris pagal Aprašo 46 punktą vertintinas kaip mažareikšmis teisės aktų reikalavimų pažeidimas:

47.1. jei toks pažeidimas pašalinamas nedelsiant, t. y. SVP pareigūno akivaizdoje patikrinimo metu, pažeidimą padariusiam asmeniui pareiškiama žodinė pastaba, apie tai pažymėjus atitinkamos klausimyno lentelės skiltyje „Pastabos“ arba FDPV akte;

47.2. jei tokio pažeidimo nėra galimybės nedelsiant pašalinti SVP pareigūno akivaizdoje:

47.2.1. Aprašo 48 punkte nustatyta tvarka surašomas privalomasis nurodymas ir atliekama jo vykdymo kontrolė;

47.2.2. apie privalomojo nurodymo, kuriuo reikalaujama mažareikšmio pažeidimo pašalinimo, surašymą pažymima klausimyno lentelės skiltyje „Pastabos“ arba FDPV akte (jei pagal Aprašo 43 punktą surašomas šis aktas).

aNTRASIS SKIRSNIS

PATIKRINIMO METU NUSTATYTŲ PAŽEIDIMŲ ŠALINIMAS

48. SVP pareigūnai, šio Aprašo nustatyta tvarka atlikę patikrinimą ir nustatę pažeidimų, atlieka Teritorijų planavimo ir statybos valstybinės priežiūros įstatyme [4.3], Statybos įstatyme [4.2], Administracinių nusižengimų kodekse [4.4], šiame Apraše, kituose teisės aktuose numatytus veiksmus dėl pažeidimų šalinimo ir atsakomybės taikymo:

48.1. pažeidimų šalinimo ir atsakomybės taikymo tvarka:

48.1.1. jeigu patikrinimo metu nustatoma, kad statyba vykdoma pagal neteisėtai išduotą SLD, tokio pažeidimo padarinių šalinimo procedūros atliekamos Statybos įstatymo [4.2], Teritorijų planavimo ir statybos valstybinės priežiūros įstatymo [4.3], STR 1.05.01:2017 [4.8] ir juos įgyvendinančių teisės aktų nustatyta tvarka;

48.1.2. jeigu patikrinimo metu nustatoma savavališka statyba, jos padariniai šalinami Teritorijų planavimo ir statybos valstybinės priežiūros įstatymo [4.3], STR 1.05.01:2017 [4.8] ir juos įgyvendinančių teisės aktų nustatyta tvarka;

48.1.3. nustačius kitų teisės aktų reikalavimų statybos teisiniuose santykiuose nesilaikymo ar netinkamo taikymo faktą, atliekami Teritorijų planavimo ir statybos valstybinės priežiūros įstatyme [4.3], Statybos įstatyme [4.2] ir juos įgyvendinančiuose teisės aktuose nustatyti veiksmai (privalomieji nurodymai dėl pažeidimų šalinimo, jei kiti teisės aktai nenustato kitaip, surašomi per 5 darbo dienas nuo klausimyno ar Aprašo 43 punkte nurodyto akto užregistravimo dienos);

48.1.4. patikrinimo metu kilus įtarimų, kad statinio statyba toje vietoje pagal teisės aktus negalima ir tokio statinio statybos atveju pagal teisės aktų reikalavimus neprivaloma parengti statinio projekto, SVP pareigūnas kreipiasi į kompetentingas institucijas ir per 5 darbo dienas po šių institucijų išvadų, kad tokio statinio statyba toje vietoje negalima, gavimo dienos Teritorijų planavimo ir statybos valstybinės priežiūros įstatymo [4.3] 11 straipsnio 6 dalyje nustatyta tvarka surašo privalomąjį nurodymą pašalinti pažeidimus, kurio rekvizitai patvirtinti Inspekcijos viršininko įsakymu (nugriauti statinį ar jo dalį ir kt.);

48.1.5. paaiškėjus aplinkybėms, kurioms esant statyba turi būti sustabdyta, Teritorijų planavimo ir statybos valstybinės priežiūros įstatymo [4.3] ir STR 1.05.01:2017 [4.8] nurodytais atvejais pateikiamas privalomasis nurodymas nevykdyti jokių statinio ar jo dalies statybos darbų, kurio rekvizitai patvirtinti Inspekcijos viršininko įsakymu, ir atliekami kiti minėtuose teisės aktuose numatyti veiksmai;

48.1.6. nustačius, kad įvyko statinio avarija ar yra jos grėsmė, imamasi veiksmų, numatytų Statybos įstatyme [4.2], STR 1.03.01:2016 [4.10] ir kituose teisės aktuose;

48.1.7. nustačius, kad statinio statybos rangovas ar subrangovai, statinio statybos vadovas, statinio statybos vadovas (specialiųjų statybos darbų vadovas), statinio statybos techninis prižiūrėtojas (specialiųjų statybos darbų techninės priežiūros vadovas), statinio projekto vykdymo priežiūros vadovas (projekto dalies vykdymo priežiūros vadovas) neturi dokumento, suteikiančio teisę užsiimti atitinkama veikla ar eiti atitinkamas pareigas [4.9], [4.10] ir kt., statybos dalyvį paskyrusiam ar pasamdžiusiam subjektui surašomas Teritorijų planavimo ir statybos valstybinės priežiūros įstatymo [4.3] 23 straipsnio 1 dalies 12 punkte nurodytas privalomasis nurodymas, kurio rekvizitai patvirtinti Inspekcijos viršininko įsakymu, paskirti ar pasamdyti kitą statybos dalyvį;

48.1.8. atlikus patikrinimus ir nustačius pažeidimų, už kuriuos Administracinių nusižengimų kodekse [4.4] ir Statybos įstatyme [4.2] nustatyta administracinė atsakomybė, vadovaujantis Inspekcijos viršininko 2018 m. vasario 20 d. įsakymu Nr. 1V-11 „Dėl administracinių nusižengimų bylų Valstybinėje teritorijų planavimo ir statybos inspekcijoje prie Aplinkos ministerijos nagrinėjimo“ [4.17] ir kitais teisės aktais, surašomas administracinio nusižengimo protokolas ir nagrinėjama administracinio nusižengimo byla;

48.1.9. Aprašo 52 punkto ir kitų teisės aktų nustatyta tvarka informuojami kiti kompetentingi subjektai;

48.2. privalomųjų nurodymų surašymo ir informavimo tvarka:

48.2.1. jei kiti teisės aktai nenustato kitaip, privalomieji nurodymai surašomi ar kiti veiksmai dėl pažeidimų šalinimo atliekami per 5 darbo dienas nuo klausimyno ar Aprašo 43 punkte nurodyto akto užregistravimo dienos;

48.2.2. jei dėl to paties objekto privalomieji nurodymai turi būti rašomi keliems asmenims, jie surašomi kiekvienam asmeniui atskirai;

48.2.3. privalomąjį nurodymą pasirašo Inspekcijos darbuotojai, kuriems tokią teisę suteikia Inspekcijos viršininkas;

48.2.4. surašyti privalomieji nurodymai įteikiami STR 1.05.01:2017 [4.8] 123-124 punktuose numatyta tvarka. Informacija apie privalomųjų nurodymų viešą įteikimą IS „Infostatyba“ saugoma 6 mėnesius nuo jos paskelbimo;

48.2.5. teikiant privalomuosius nurodymus, asmenys informuojami, kada bus atliekami jų įvykdymo patikrinimai;

48.2.6. praradus ar sugadinus popierinius privalomuosius nurodymus, kurie pagal teisės aktus yra vykdomieji dokumentai, Inspekcijos viršininko įgalioti darbuotojai išduoda jų dublikatus;

48.2.7. apie pažeidimo pašalinimą asmuo, kuriam surašytas privalomasis nurodymas, nedelsiant informuoja Inspekciją, pridėdamas tai patvirtinančius įrodymus;

48.2.8. jei privalomojo nurodymo vykdymo eigoje nustatoma, kad fizinis asmuo, kuriam surašytas nurodymas, mirė, Lietuvos Respublikos civilinio kodekso 5.63 straipsnio nustatyta tvarka apie privalomąjį nurodymą turi būti pranešta jo įpėdiniams (jeigu privalomasis nurodymas dėl jo vykdymo neperduotas antstoliui ar teismui, informaciją parengia SVP pareigūnai, o jei dėl privalomojo nurodymo pradėta teisminė ar vykdomoji byla – Teisės departamento darbuotojai).

49. Pasibaigus privalomuosiuose nurodymuose nustatytiems jų vykdymo terminams arba Inspekcijai raštu gavus informacijos apie įvykdymą iki termino pabaigos:

49.1. SVP pareigūnas ne vėliau kaip per 10 darbo dienų atitinkamai nuo šios informacijos gavimo dienos arba nuo privalomajame nurodyme nustatyto termino pabaigos atlieka grįžtamąjį (pakartotinį) patikrinimą (kai pagal teisės aktus būtina patikrinti privalomojo nurodymo įvykdymo faktą vietoje) arba privalomojo nurodymo įvykdymo faktą, nevykdamas į vietą;

49.2. patikrinus, ar privalomasis nurodymas tinkamai įvykdytas, surašomas jo įvykdymo patikrinimo aktas, kuris Aprašo 19 punkte nustatyta tvarka įteikiamas tikrinamam subjektui.

50. Patikrinimo metu nustačius, kad privalomasis nurodymas neįvykdytas, įvykdytas iš dalies ar įvykdytas netinkamai:

50.1. už privalomojo nurodymo nevykdymą taikoma Administracinių nusižengimų kodekse [4.4] ir Statybos įstatyme [4.2] numatyta administracinė atsakomybė tais atvejais, kai dėl privalomojo nurodymo priverstinio vykdymo nėra galimybės kreiptis į antstolius ar dėl jo vykdymo nėra galimybės kreiptis į teismą;

50.2. kai privalomasis nurodymas pagal Teritorijų planavimo ir statybos valstybinės priežiūros įstatymą [4.3] laikomas vykdomuoju dokumentu, jis teisės aktų nustatyta tvarka perduodamas priverstinai vykdyti antstoliui;

50.3. kai pagal Teritorijų planavimo ir statybos valstybinės priežiūros įstatymą [4.3] ar kitus teisės aktus dėl neįvykdyto privalomojo nurodymo vykdymo numatytas kreipimasis į teismą, teisės aktuose nustatyta tvarka ir terminais inicijuojamas kreipimasis į teismą.

51. Už verslo naujoko patikrinimo metu nustatytus pažeidimus poveikio priemonės, susijusios su tikrinamo subjekto veiklos apribojimu (sustabdyti ar naikinti dokumentus, suteikiančius teisę užsiimti atitinkama statybos technine veikla ar eiti pareigas), taikomos tik tuomet, kai jos būtinos ir neišvengiamos siekiant užkirsti kelią galimai žalai visuomenei ar trečiųjų asmenų pagrįstiems interesams arba aplinkai ir pan., t. y. kai:

51.1. statinys (jo dalis) statomas (-a) be galiojančio SLD ar pažeidžiant statinio projekto, pagal kurį buvo išduotas SLD, esminius sprendinius, ar tokio statinio statyba toje vietoje pagal teisės aktus negalima. Šiuo atveju taikomas Teritorijų planavimo ir statybos valstybinės priežiūros įstatymas [4.3] ir STR 1.05.01:2017 [4.8];

51.2. yra statinio projekto klaidų ar normatyvinių statybos techninių dokumentų, normatyvinių statinio saugos ir paskirties dokumentų reikalavimų pažeidimų, dėl kurių atsirado statinio avarijos grėsmė ar pastebėtos statinio deformacijos. Šiuo atveju taikomas STR 1.05.01:2017 [4.8];

51.3. statybos dalyvis neturi dokumento, suteikiančio teisę užsiimti atitinkama veikla ar eiti atitinkamas pareigas;

51.4. nepasamdytas rangovas ir nepaskirti pagrindiniai statybos sričių vadovai (statinio projekto vykdymo priežiūros vadovas, statinio statybos vadovas, statinio statybos techninės priežiūros vadovas), kai privaloma juos pasamdyti ar paskirti.

TREČIASIS SKIRSNIS

KITŲ SUBJEKTŲ INFORMAVIMAS APIE PAŽEIDIMUS

52. Kilus įtarimų dėl atliktų pažeidimų ar nustačius neteisėtus statybos dalyvių veiksmus, SVP pareigūnai privalo nedelsiant, bet ne vėliau kaip per 5 darbo dienas nuo paaiškėjimo informuoti:

52.1. nustačius, kad statinio statybos rangovai ar subrangovai, statinio statybos vadovai, statinio statybos techninės priežiūros vadovai (specialiųjų statybos darbų techninės priežiūros vadovai), statinio projekto vykdymo priežiūros vadovai (projekto dalies vykdymo priežiūros vadovai), ekspertizės rangovai, statinio projekto ekspertizės vadovai, statinio ekspertizės vadovai ar kiti statybos dalyviai turi teisę užsiimti atitinkama statybos veikla ar eiti atitinkamas pareigas, tačiau pažeidžia jų veiklą reglamentuojančių teisės aktų [4.4], [4.9], [4.10] reikalavimus, apie tai nedelsiant informuojamos institucijos, išduodančios statybos veiklai būtinus dokumentus (atestatus ir kt.). Šioms institucijoms teikiama visa informacija apie nustatytus pažeidimus, išskyrus tuos mažareikšmius pažeidimus, kuriuos asmuo pašalino patikrinimo metu;

52.2. Lietuvos Respublikos valstybinę darbo inspekciją prie Socialinės apsaugos ir darbo ministerijos apie galimai nelegalų darbą, saugos reikalavimų pažeidimus;

52.3. Nacionalinę žemės tarnybą prie Žemės ūkio ministerijos dėl galimų valstybinės žemės valdymo, naudojimo pažeidimų;

52.4. Kultūros paveldo departamentą prie Kultūros ministerijos, pastebėjus (įtarus) galimus pažeidimus kultūros paveldo apsaugos srityse;

52.5. Valstybinę vartotojų teisių apsaugos tarnybą, kai statybos produktai pateikti be atitikties deklaracijų, šių deklaracijų turinys galimai neatitinka teisės aktais nustatyto turinio ar yra įtarimų dėl kitų pažeidimų, priskirtų šios įstaigos kompetencijai, padarymo;

52.6. Aplinkos apsaugos departamentą, nustačius aplinkosaugos pažeidimų;

52.7. teisėsaugos institucijas, nustačius, kad galimai atliktos nusikalstamos veikos;

52.8. kitus kompetentingus subjektus, nustačius, kad galimai padaryti kiti teisės pažeidimai, kurių nagrinėjimas nėra Inspekcijos kompetencija;

52.9. kitus asmenis, kai tai numato teisės aktai.

viii skyrius

BAIGIAMOSIOS NUOSTATOS

53. Informacija apie atliekamą patikrinimą visuomenės informavimo priemonėms, kitiems su patikrinimu nesusijusiems asmenims neteikiama tol, kol patikrinimas nėra baigtas, išskyrus teisės aktuose numatytas išimtis. Visais atvejais vadovaujamasi asmens duomenų apsaugą reglamentuojančių teisės aktų nuostatomis.

54. Informacijos teikimas:

54.1. tikrinamas subjektas teikia SVP pareigūnui dokumentus, kuriuos privaloma rengti vadovaujantis teisės aktų reikalavimais;

54.2. SVP pareigūnas gali reikalauti tik tų dokumentų ir informacijos, kurių nėra valstybės registruose ar kitose valstybės informacinėse sistemose ar gauti iš kitų priežiūrą vykdančių subjektų;

54.3. tikrinamas subjektas turi teisę neteikti SVP pareigūnui dokumentų, jeigu tuos pačius dokumentus jis yra pateikęs nors vienam priežiūrą atliekančiam subjektui. Atsisakydamas teikti dokumentus, tikrinamas subjektas turi raštu nurodyti, kuriam priežiūrą atliekančiam subjektui šie dokumentai pateikti;

54.4. priežiūrą atliekantys subjektai Lietuvos Respublikos Vyriausybės ar jos įgaliotos institucijos nustatyta tvarka tarpusavyje keičiasi jiems suteiktiems įgaliojimams įgyvendinti būtinais dokumentais ir kita informacija, kuriuos jiems yra pateikę tikrinami subjektai.

55. Už SVP pareigūnų teisėtų reikalavimų nevykdymą taikoma Administracinių nusižengimų kodekse [4.4] ir Statybos įstatyme [4.2] numatyta administracinė atsakomybė.

56. SVP pareigūnai, pažeidę šio Aprašo reikalavimus, už savo veiksmus ar neveikimą atsako Lietuvos Respublikos įstatymų nustatyta tvarka.

57. Inspekcijos viršininko įgalioti darbuotojai turi teisę tikrinti, ar SVP pareigūnai patikrinimų metu tinkamai dėvi uniformas ir apsaugos priemones. Atliekant tokius SVP pareigūnų patikrinimus, pildomas Darbuotojo uniformos ir apsaugos priemonių dėvėjimo patikrinimo aktas (Aprašo 5 priedas).

58. Inspekcijos tikrinamų asmenų nuomonės tyrimas:

58.1. tikrinamiems asmenims sudaryta galimybė teikti nuomonę apie Inspekcijos veiklą elektroniniu būdu Inspekcijos interneto svetainėje www.vtpsi.lrv.lt (nuoroda „Nuomonės pateikimas apie Inspekcijos atliktą patikrinimą“ (Aprašo 6 priedas);

58.2. anketoje pateiktą informaciją analizuoja Inspekcijos Veiklos gerinimo skyrius, kuris, pasibaigus metų I pusmečiui ir metams, per 1 mėnesį nuo atitinkamo laikotarpio pabaigos pateikia Inspekcijos viršininkui apibendrintą analizuojamo laikotarpio nuomonių ataskaitą ir pasiūlymus dėl veiklos gerinimo, esant būtinumui inicijuoja anketos klausimų pakeitimą;

58.3. Inspekcijos viršininkas, susipažinęs su pateikta ataskaita ir pasiūlymais, priima sprendimus dėl veiklos gerinimo ir, esant būtinumui, dėl anketos klausimų pakeitimo.

______________________